บริษัทไทยกับการลงทุนในต่างประเทศ กฎหมายเอื้ออำนวยแค่ไหน (จบ)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....กิตติพงศ์ อุรพีพัฒนพงศ์
ผมเขียนบทความในประเด็นกฎหมายและภาษีว่าโครงสร้างกฎหมายปัจจุบันเอื้ออำนวยให้บริษัทไทยไปลงทุนในต่างประเทศมากขึ้นเพียงใดมา 2 ตอนแล้ว 
โดยได้กล่าวถึงปัญหาอุปสรรคในการไปลงทุนไปแล้ว 6 ข้อ อาทิ การจัดโครงสร้างบริษัทที่จะไปลงทุน ภาษีที่จะถูกเรียกเก็บ และการส่งเงินรายได้กลับประเทศไทย เป็นต้น ตอนนี้ถือเป็นตอนสุดท้าย 
7.ขณะนี้การที่ประเทศไทยได้ให้สิทธิประโยชน์ภาษีใหม่กับสำนักงานปฏิบัติการภูมิภาค (ROH) การใช้สำนักงานปฏิบัติการภูมิภาคในเมืองไทยก็จะช่วยแก้ไขปัญหาเหล่านี้ได้ สำหรับบริษัทไทยที่จัดตั้งบริษัทปฏิบัติการภูมิภาคก็จะได้รับยกเว้นสำหรับเงินปันผลและค่าตอบแทนจากบริษัทต่างประเทศก็จะแก้ไขปัญหาภาษีซ้ำซ้อนในประเทศไทย และได้ประโยชน์จากสิทธิประโยชน์ทางภาษีอีกด้วยได้ (ดังที่ผมเคยเขียนบทความไปแล้ว)
ดังนั้น การเลือกรูปแบบและการจัดโครงสร้างการถือหุ้นในการไปลงทุนนั้นจึงมีความสำคัญยิ่ง ซึ่งผู้ลงทุนก็จะต้องใช้ความรอบคอบและความระมัดระวังอย่างยิ่งในการพิจารณาทั้งกฎหมายไทยและกฎหมายต่างประเทศ กล่าวโดยทั่วไป ถ้าหากมองดูประเด็นของกฎหมายไทยทั้งกฎหมายภาษีและกฎหมายไทยแล้วนั้น อุปสรรคสำคัญที่เกิดขึ้นแก่บริษัทไทยก็คือ ภาระภาษีจากการลงทุนในต่างประเทศที่กิจการต้องจัดโครงสร้างที่ยุ่งยากและควรให้สิทธิประโยชน์แก่ผู้ลงทุนที่มีกำไรจากต่างประเทศที่นำเงินกลับเข้ามาในประเทศไทย โดยทั่วไปผมเห็นว่าประเทศไทยน่าจะมีกฎเกณฑ์ในการส่งเสริมการที่บริษัทจะไปลงทุนในต่างประเทศนอกเหนือจากประเด็นของกฎหมายภาษีแล้ว รัฐบาลน่าจะมีการให้จัดตั้งศูนย์ข้อมูล รวบรวมข้อมูลเพื่อให้บริษัทขนาดเล็กและขนาดกลางในการที่จะไปลงทุนในต่างประเทศสามารถได้รับข้อมูลเบื้องต้นโดยไม่เสียค่าใช้จ่าย และรัฐบาลจะต้องมีมาตรการในความช่วยเหลืออาจจะเป็นด้านการเงินเมื่อบริษัทไทยไปลงทุน ผมจึงเห็นว่าบทบาทของธนาคารนำเข้าและส่งออก (Exim Bank) สำนักงานคณะกรรมการส่งเสริมการลงทุนและกระทรวงการคลังควรที่จะมีการวางนโยบายชัดเจนเพื่อสร้างความเข้มแข็งของบริษัทไทยในการไปลงทุนในต่างประเทศ เพราะประเทศไทยยังมีบริษัทขนาดเล็กและกลางเหล่านี้ไม่สามารถจะมีค่าใช้จ่ายในการจะไปจ้างนักกฎหมาย นักบัญชี ที่ปรึกษาการเงิน ได้มากเท่าบริษัทขนาดใหญ่ จึงมีความจำเป็นที่รัฐบาลควรมีหน่วยงานจะต้องให้ความช่วยเหลือและความสะดวกแก่บริษัทไทยด้วย เพราะในระยะยาวเป็นประโยชน์กับประเทศไทยโดยรวม